Milena Pešić

Milena Pešić, supruga arhitekte Branka Pešića, tvorca zgrade "Beograđanka", otvorenim pismom se obratila Goranu Vesiću, zameniku gradonačelnika glavnog grada.

Pismo supruge Branka Pešića prenosimo u celosti:

- U emisiji „Dobro jutro, Beograde“ emitovanoj 27. januara na TV Hepi, poznatoj po negovanju skandaloznih rijaliti programa, gostovao je Goran Vesić, zamenik gradonačelnika Beograda.

U svom dugotrajnom izlaganju, osvrnuo se, između ostalog, na gradnju Palate Beograd ("Beograđanke") dozvolivši sebi niz proizvoljnih tvrdnji. Epidemija neznanja i lakoća širenja laži je opasna i kao i svaka zaraza širi se nekontrolisano.

Tako bi, posle gostovanja i izlaganja Gorana Vesića, brojni ljubitelji ovog kanala mogli steći pogrešna znanja iz istorije urbanizma Beograda.

U prisustvu nemog svedoka-domaćina Milomira Marića, Goran Vesić, vredni kolumnista Politike sa temama iz prošlosti grada Beograda i pisac knjige o istom, dao je mašti na volju, kako i priliči piscu.

Posle jednočasovne donkihotske borbe sa avetima bivšeg režima, gostovanje je završio neumesnim anegdotama o nekadašnjem gradonačelniku Beograda, Branku Pešiću, rekavši usput da je on projektovao "Beograđanku".

U svom ležernom maniru, prepričao je kako se, jednom, gradonačelnik šamarima obračunao sa ambasadorom strane zemlje, pripisavši mu, divljenja dostojne, karakteristike uličnog huliganskog ponašanja.

Da li u blaženom neznanju ili namernom izvrtanju istine, spojivši u jedno imena arhitekte Branka Pešića, autora projekta "Beograđanke", i Branka Pešića, gradonačelnika u vreme gradnje ove palate, reče da bi za takav posao izvršilac danas bio optužen za "sukob interesa".

Neinformisani gledalac bi izrečenu klevetu o "sukobu interesa" svakako mogao primeniti na oba aktera, bilo da je gradonačelnik sebi namestio posao, bilo da je arhitekta kao gradonačelnik sebe zaposlio.

Deleći uvredljive komentare, sve u šaljivom ironičnom tonu, preporučio je takvu vest i "Utisku nedelje" Olje Bećković, a začinio "svedočenjem" bivšeg radnika koji mu je, navodno, pričao o aljkavom radu na gradilištu koje bi bilo pušteno u puni pogon tek kad radnik-osmatrač vidi da se Branko Pešić približava.

Time bi valjda trebalo povući paralelu sa tempom radova koje Vesić danas izvodi po Beogradu.

Da otklonimo moguće buduće zabune oko imena, evo tačnih podataka.

Branko Pešić (1922-1986), društveno-politički radnik, vršio je dužnost predsednika Skupštine grada Beograda od 1964. do 1974. godine.

Arhitekta Branko Pešić (1921-2006) je autor, glavni projektant i vršilac projektantskog nadzora na izgradnji Palate Beograd ("Beograđanke") građene od 1969. do 1974. godine - navodi se u otvorenom pismu Milene Pešić.